KOMISSION TÄYTÄNTÖÖNPANOASETUS (EU) 2021/1809,

annettu 13 päivänä lokakuuta 2021,

toimenpiteistä tomaatin ruskokurttuviruksen (ToBRFV) unioniin kulkeutumisen ja siellä leviämisen estämiseksi annetun täytäntöönpanoasetuksen (EU) 2020/1191 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031 (1) ja erityisesti sen 30 artiklan,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (virallista valvontaa koskeva asetus) (2) ja erityisesti sen 22 artiklan 3 kohdan ja 52 artiklan,

sekä katsoo seuraavaa:

(1) Komission täytäntöönpanoasetuksessa (EU) 2020/1191 (3) vahvistetaan toimenpiteet, jotka koskevat lajien Solanum lycopersicum L. ja Capsicum spp. istutettaviksi tarkoitettujen kasvien tuontia unioniin ja siirtoja unionin alueella. Kuten kyseisen asetuksen täytäntöönpanosta saadut kokemukset ovat osoittaneet, myös lajin Solanum lycopersicum L. hybridit olisi sisällytettävä kyseisten toimenpiteiden soveltamisalaan, koska myös nämä hybridit ovat alttiita tomaatin ruskokurttuvirukselle (ToBRFV), jäljempänä ’asianomainen tuhooja’.

(2) Jotta voitaisiin huolehtia kyseisen kasvinterveysriskin asianmukaisesta hallinnasta ja soveltaa tarvittavia toimenpiteitä kaikkein riskialtteimpaan kasviaineistoon, on aiheellista korvata ’asianomaisten istutettavaksi tarkoitettujen kasvien’ määritelmä ’asianomaisten kasvien’ määritelmällä, joka kattaa kaikki lajin Solanum lycopersicum L. ja sen hybridien sekä lajin Capsicum spp. kasvit, myös ne, joita ei ole tarkoitus istuttaa uudelleen, ellei toisin mainita. Määritelmän ulkopuolelle olisi jätettävä tietyt siemenet ja hedelmät, joille on omat määritelmänsä. Näitä määritelmiä olisi kuitenkin muutettava siten, että niihin sisällytetään lajin Solanum lycopersicum L. hybridit.

(3) Komission vuosina 2020 ja 2021 tekemissä auditoinneissa on käynyt ilmi, että hävittämistoimenpiteiden täytäntöönpano on täytäntöönpanoasetuksen (EU) 2020/1191 hyväksymisen jälkeen ollut epäjohdonmukaista. Sen vuoksi on tarpeen ottaa käyttöön erityiset säännöt, jotka koskevat rajattuja alueita ja niillä toteutettavia toimenpiteitä. Näissä säännöissä olisi erotettava toisistaan fyysisesti suojatut ja muut tuotantopaikat, koska kasvinterveysriskit ovat niissä erilaiset.

(4) Olisi täsmennettävä, että emokasvit olisi testattava mahdollisimman vähän aikaa ennen hedelmien korjuun alkamista, koska täytäntöönpanoasetuksen (EU) 2020/1191 antamisen jälkeen saatu kokemus on osoittanut, että näin on toimittava sen varmistamiseksi, että hedelmissä, joista siemenet otetaan, ei esiinny asianomaista tuhoojaa.

(5) Jäsenvaltiot ovat täytäntöönpanoasetuksen (EU) 2020/1191 perusteella tehdyissä kasvien terveystarkastuksissa havainneet suuren määrän Kiinasta ja Israelista peräisin olevia lähetyksiä, joissa on havaittu asianomaisen tuhoojan aiheuttama tartunta. Sen vuoksi ja ottaen huomioon vuodesta 2020 lähtien yhdennettyyn eläinlääkinnälliseen tietojärjestelmään (Traces) (4) kirjattujen pysäytettyjen lähetysten erisuuruiset osuudet olisi testaustiheyttä tällaisten lähetysten tuonnin yhteydessä nostettava 50 prosenttiin Israelista peräisin olevien siementen ja istutettaviksi tarkoitettujen kasvien ja 100 prosenttiin Kiinasta peräisin olevien siementen osalta.

(6) Jotta olisi aikaa tarkistaa uusien toimenpiteiden täytäntöönpano ja varmistaa jatkuva suoja asianomaisen tuhoojan kulkeutumiselta unionin alueelle ja leviämiseltä siellä, olisi täytäntöönpanoasetuksen (EU) 2020/1191 soveltamisaikaa jatkettava 31 päivään toukokuuta 2023.

(7) Kun ’asianomaisten istutettavaksi tarkoitettujen kasvien’ määritelmä korvataan ’asianomaisten kasvien’ määritelmällä, on tehtävä joitakin muutoksia täytäntöönpanoasetuksen (EU) 2020/1191 liitteeseen.

(8) Sen vuoksi täytäntöönpanoasetusta (EU) 2020/1191 olisi muutettava,

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) 2020/1191 muuttaminen Muutetaan täytäntöönpanoasetus (EU) 2020/1191 seuraavasti: 1) Korvataan 1 artiklan b, c ja d alakohta seuraavasti: ”b) ’asianomaisilla kasveilla’ lajin Solanum lycopersicum L. ja sen hybridien ja lajin Capsicum spp. kasveja, ei kuitenkaan asianomaisia siemeniä ja asianomaisia hedelmiä c) ’asianomaisilla siemenillä’ lajin Solanum lycopersicum L. ja sen hybridien ja lajin Capsicum spp. siemeniä d) ’asianomaisilla hedelmillä’ lajin Solanum lycopersicum L. ja sen hybridien ja lajin Capsicum spp. hedelmiä.” 2) Korvataan 4 artikla seuraavasti: ”4 artikla Asianomaisen tuhoojan vahvistettua esiintymistä koskevat toimenpiteet 1. Jos asianomaisen tuhoojan esiintyminen tai epäilty esiintyminen jäsenvaltion alueella vahvistetaan virallisesti, asianomaisen jäsenvaltion toimivaltaisen viranomaisen on varmistettava, että asianomaisen tuhoojan hävittämiseksi toteutetaan asianmukaisia toimenpiteitä asetuksen (EU) 2016/2031 17 artiklan mukaisesti. Kyseisen toimivaltaisen viranomaisen on lisäksi toteutettava tämän artiklan 2 ja 3 kohdassa säädetyt toimenpiteet, elleivät asetuksen (EU) 2016/2031 18 artiklan 4 kohdan vaatimukset täyty asianomaisen tuhoojan osalta. 2. Toimivaltaisen viranomaisen on viipymättä määritettävä rajattu alue seuraavasti: a) jos asianomaista tuhoojaa esiintyy fyysisesti suojatuissa tuotantopaikoissa, rajatun alueen on käsitettävä vähintään se tuotantopaikka, jossa asianomaista tuhoojaa on havaittu; b) jos asianomaista tuhoojaa esiintyy muissa kuin a alakohdassa tarkoitetuissa tuotantopaikoissa, rajatun alueen on käsitettävä; i) saastunut alue, johon kuuluu vähintään se tuotantopaikka, jossa asianomaista tuhoojaa on havaittu; ii) saastunutta aluetta ympäröivä vähintään 30 metriä leveä puskurialue. 3. Toimivaltaisen viranomaisen tai toimivaltaisen viranomaisen virallisessa valvonnassa olevan ammattimaisen toimijan on toteutettava rajatulla alueella seuraavat toimenpiteet: a) asianomaisten istutettaviksi tarkoitettujen kasvien tai asianomaisten siementen tuotantoon tarkoitetuissa tuotantopaikoissa; i) poistettava ja hävitettävä välittömästi kaikki tartunnan saaneita asianomaisia istutettaviksi tarkoitettuja kasveja sisältävät erät ja tapauksen mukaan tällaisista eristä peräisin olevat asianomaiset siemenet. Poistaminen ja hävittäminen on tehtävä niin, että vältetään asianomaisen tuhoojan leviämisvaara; ii) kohdistettava erityisiä hygieniatoimenpiteitä henkilöstöön, tuotantopaikan rakenteisiin, työkaluihin ja koneisiin sekä kuljetuksessa käytettäviin materiaaleihin ja välineisiin, jotta voidaan estää asianomaisen tuhoojan leviäminen tuotantolaitoksessa oleviin muihin eriin ja seuraavien viljelykausien asianomaisiin kasveihin tai muihin tuotantopaikkoihin; iii) hävitettävä tai käsiteltävä kasvualusta vähintään kasvukauden lopussa siten, että tunnistettavaa asianomaisen tuhoojan leviämisvaaraa ei ole; b) asianomaisten hedelmien tuotantoon tarkoitetuissa tuotantopaikoissa i) poistettava ja hävitettävä kaikki kasvit tuotantopaikasta ainakin viljelykauden lopussa. Poistaminen on tehtävä niin, että tunnistettavaa asianomaisen tuhoojan leviämisvaaraa ei ole; ii) kohdistettava erityisiä hygieniatoimenpiteitä henkilöstöön, tuotantopaikan rakenteisiin, työkaluihin ja koneisiin sekä hedelmien pakkaamisessa ja kuljetuksessa käytettäviin materiaaleihin ja välineisiin, jotta voidaan estää asianomaisen tuhoojan leviäminen seuraavien viljelykausien asianomaisiin kasveihin tai muihin tuotantopaikkoihin; iii) hävitettävä tai käsiteltävä kasvualusta vähintään kasvukauden lopussa siten, että tunnistettavaa asianomaisen tuhoojan leviämisvaaraa ei ole. 4. Toimivaltaiset viranomaiset voivat lakkauttaa rajatun alueen ja lopettaa vastaavat hävittämistoimenpiteet, jos tuotantopaikan on seuraavan viljelykauden asianomaisia kasveja koskevan näytteenoton ja testauksen jälkeen todettu olevan vapaa asianomaisesta tuhoojasta vähintään kuuden kuukauden ajan kyseisten kasvien istuttamisesta.” 3) Korvataan 7 artiklan 1 kohdan ensimmäisen alakohdan b alakohta seuraavasti: ”b) toimivaltainen viranomainen tai toimivaltaisen viranomaisen valvonnan alaisena toimiva ammattimainen toimija on ottanut ja testannut niistä tai niiden emokasveista otetut näytteet asianomaisen tuhoojan osalta, ja kyseiset testit ovat osoittaneet, ettei asianomaisissa siemenissä ole havaittu asianomaista tuhoojaa. Emokasveja testattaessa näytteet on otettava mahdollisimman vähän aikaa ennen hedelmien ensimmäisen korjuun aloittamista. Jos epäillään asianomaisen tuhoojan esiintymistä, näytteenoton ja testauksen voivat suorittaa ainoastaan toimivaltaiset viranomaiset asetuksen (EU) 2016/2031 87 artiklan 3 kohdan c alakohdan mukaisesti.” 4) Korvataan 9 artiklan 1 kohdan a alakohdan ii alakohta seuraavasti: ”ii) asianomaisille siemenille tai kyseisten asianomaisten siementen emokasveille on tehty virallinen näytteenotto ja testaus asianomaisen tuhoojan varalta liitteen mukaisesti ja kyseisissä testeissä ei ole havaittu asianomaista tuhoojaa; Emokasveja testattaessa näytteet on otettava mahdollisimman vähän aikaa ennen hedelmien ensimmäisen korjuun aloittamista.” 5) Korvataan 10 artikla seuraavasti: ”10 artikla Viralliset tarkastukset unioniin tuonnin yhteydessä Toimivaltaisen viranomaisen on tämän asetuksen liitteen mukaisesti tehtävä näytteenotto ja testaus vähintään 20 prosentille asianomaisten siementen ja istutusta varten tarkoitettujen kasvien lähetyksistä sillä rajatarkastusasemalla, jonka kautta ne saapuvat ensimmäistä kertaa unioniin, tai komission delegoidussa asetuksessa (EU) 2019/2123 (*1) tarkoitetussa valvontapisteessä. Israelista peräisin olevien asianomaisten siementen ja asianomaisten istutettaviksi tarkoitettujen kasvien lähetysten tapauksessa näytteenotto ja testaus on tehtävä 50 prosentille lähetyksistä ja Kiinasta peräisin olevien asianomaisten siementen lähetysten tapauksessa 100 prosentille lähetyksistä. (*1) Komission delegoitu asetus (EU) 2019/2123, annettu 10 päivänä lokakuuta 2019, Euroopan parlamentin ja neuvoston asetuksen (EU) 2017/625 täydentämisestä siltä osin kuin on kyse säännöistä, jotka koskevat sitä, missä tapauksissa ja millä edellytyksin tiettyjä tavaroita koskevia tunnistustarkastuksia ja fyysisiä tarkastuksia voidaan suorittaa valvontapisteissä ja asiakirjatarkastuksia voidaan suorittaa etäällä rajatarkastusasemista (EUVL L 321, 12.12.2019, s. 64).”" 6) Korvataan 12 artiklassa päivämäärä ”31 päivään toukokuuta 2022” päivämäärällä ”31 päivään toukokuuta 2023”. 7) Muutetaan liite tämän asetuksen liitteen mukaisesti.

2 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 13 päivänä lokakuuta 2021. Komission puolesta Puheenjohtaja Ursula VON DER LEYEN

(1) EUVL L 317, 23.11.2016, s. 4.

(2) EUVL L 95, 7.4.2017, s. 1.

(3) Komission täytäntöönpanoasetus (EU) 2020/1191, annettu 11 päivänä elokuuta 2020, toimenpiteistä tomaatin ruskokurttuviruksen (ToBRFV) unioniin kulkeutumisen ja siellä leviämisen estämiseksi sekä täytäntöönpanopäätöksen (EU) 2019/1615 kumoamisesta (EUVL L 262, 12.8.2020, s. 6).

(4) https://ec.europa.eu/food/animals/traces_en